[News] เผยโมเดลตัวเอก Rex Infernum เกมแอ็คชันลุยปีศาจที่กำกับโดย BRF ยืนยัน! ไม่ต้องม็อด มีชุดให้ปลดล็อค! 
.
หลังจากที่เดินหน้าพัฒนาโปรเจ็กต์ในฝันต่อ โดยไม่มีนายทุน ล่าสุด Rex Infernum หรือ "ราชันย์แห่งอเวจี" เกมแนว Tactical Shooter มุมมองบุคคลที่ 3 ตะลุยฝูงปีศาจ ด้วยขุมพลังจาก  Unreal Engine 5 ที่กำกับโดย คุณ Thanakrit Chueawong หรือ "Bay Riffer" ยูทูบเบอร์นักฉีกถุงเลย์ขวัญใจชาวเกมขาร็อค ก็ได้เปิดเผยโมเดลเต็มๆ ของ "Camilla Gardner" ตัวละครหลักของเกมแล้ว ซึ่งนี่เป็นชุดอย่างเป็นทางการของตัวละครดังกล่าว ที่สร้างขึ้นด้วยมือนักทำโมเดล 3D จริงๆ ที่เข้ามาร่วมงานในโปรเจ็กต์นี้ 
.
โดยทาง Bay Riffer เปิดเผยว่า นี่เป็นชุดที่ใช้ในช่วงบทนำของเกมเท่านั้น หลังจากนั้น ก็จะเปลี่ยนชุดนี้ให้ดูทะมัดทะแมงและคล่องตัวในการต่อสู้มากยิ่งขึ้นในช่วงเนื้อเรื่องหลัก ซึ่งจะมีการเปิดเผยโมเดลดังกล่าวในอีกไม่นาน
.
ที่น่าสนใจก็คือ ด้วยตัวละครที่ดูเซ็กซี่ ทำให้มีแฟนๆ เข้าไปแซวว่า "ไม่อยากคิดถึงตอนโดนม็อด" แต่ Bay Riffer ยืนยันว่า เกมของเขา "ไม่ต้องม็อดให้เหนื่อย" เพราะมีชุดต่างๆ ให้ปลดล็อคในเกม แต่หากอยากจะม็อดเพิ่ม ก็จัดได้เลย เพราะเตรียมวางแผนระบบเอาไว้หมดแล้ว 
.
ซึ่งทาง Bay Riffer คาดการณ์ว่า เดโมของ Rex Infernum จะพัฒนาเสร็จในช่วงเดือน มิ.ย. นี้ 
.
สำหรับ Rex Infernum คือเกมที่จะให้คุณรับบทเป็นอดีตนักสืบสาวที่มีเหตุจำเป็นมากๆ จนต้องผันตัวมาเป็นผู้รับใช้พระเจ้า จนวันหนึ่งจะต้องงัดทักษะเดิมของตัวเองออกมาเพื่อเอาตัวรอดจากเรื่องอันเลวร้าย โดยตัวเกมจะให้คุณต่อสู้กับเหล่าสัตว์นรกและสมุนซาตาน และยืนยันว่า เกมนี้เลือดสาดแน่นอน
.
โดยผู้ที่สนใจสนับสนุนหรือติดตามความคืบหน้าของโปรเจ็กต์นี้ ก็ไปติดตามได้ที่เพจ Rex Infernum ได้เลย